b'\n_START_ARTICLE_\nTrnovski most\n_START_SECTION_\nZgodovina\n_START_PARAGRAPH_\nMed starej\xc5\xa1e omembe mostu sodi Valvasorjev opis (XI 667). Emonska cesta je bila v povezavi s trnovskim mostom edina kopna zveza Trnovega in Krakovega z obzidanim notranjim mestom. (Ob obre\xc5\xbeju Ljubljanice ju je od mesta lo\xc4\x8dil Zoisov graben). Predniki sedanjega mostu so bili leseni in ozki, do leta 1875 opremljeni ob zahodni ograji s kapelico. Zadnji leseni most se 3. maja 1875 je zaradi trhlosti udrl. Ko se je zgodila nesre\xc4\x8da, je izvo\xc5\xa1\xc4\x8dek podrl mostnico in padel s konjem in gospo, ki jo je vozil, v reko. Nato je mesto postavilo nov most, ki je bil oprt na kamnite podstavke. Ta je stal le malo \xc4\x8dasa, ker je bil leta 1932 postavljen \xc5\xbeelezobetonski, ki stoji \xc5\xa1e danes._NEWLINE_Ob zahodni strani mostu je bilo do regulacije Grada\xc5\xa1\xc4\x8dice konjsko kopali\xc5\xa1\xc4\x8de. Iz mesta so zlasti ob nedeljah zjutraj prignali konje, jih prevajali po vodi in sna\xc5\xbeili. Kmetje, ki so vozili lahke vozove na poti po mrvo in otavo navadno niso vozili \xc4\x8dez most, temve\xc4\x8d so krenili z \xc5\xbeivino in vozmi v Grada\xc5\xa1\xc4\x8dico, da so se konji napojili in ohladili. Z obeh bregov sta namre\xc4\x8d dr\xc5\xbeali do vode strmi ulici, ki sta danes zasuti. Na prostoru biv\xc5\xa1\xc4\x8de ulice pred trnovskim \xc5\xbeupni\xc5\xa1\xc4\x8dem je bil po Ple\xc4\x8dnikovih na\xc4\x8drtih urejen majhen park. Danes so v njem doprsni kipi \xc5\xa1tirih slovenskih impresionisti\xc4\x8dnih slikarjev.'